Gitte Seeberg (KF), 2003-05-08:
I Det Konservative Folkeparti slutter vi naturligvis op om år 2010-målsætningen.
Det betyder, at der skal ske en betydelig gældsnedbringelse, samt at beskæftigelsen skal øges.
Der skal skabes i størrelsesordenen 85.000 nye arbejdspladser.
Målsætningerne er nødvendige for på lang sigt at sikre, at vi også har råd til velfærden, når der bliver flere ældre og færre yngre.
Alt det her er jo en kendt sag, og det har vi diskuteret mange gange.
Det var den tidligere Nyrupregering, der opstillede målsætningerne i år 2010-planen.
Disse målsætninger har vi som bekendt langt hen ad vejen adopteret, ikke mindst ambitionen om afvikling af gælden. Regeringens økonomiske politik skal have ros.
Det er
lykkedes at holde skatterne i ro, at gennemføre et konsekvent skattestop samt at gennemføre en skattereform, som for første gang i 30 år rent faktisk har givet skattelettelser, noget, som Det Konservative Folkeparti har arbejdet længe for, vel at mærke samtidig med at man har undladt at lade andre skatter og afgifter stige.
Og der er faktisk økonomisk råderum til denne kurs, forudsat at der føres en fornuftig økonomisk politik.
Som jeg nævnte, skal der skabes nye arbejdspladser for at holde målsætningen, og vi er allerede godt på vej.
Forskellige initiativer gennemført bl.a. sidste år, herunder arbejdsmarkedsreformen,
vil give 30.000 nye arbejdspladser, og skatteaftalen, som netop er indgået, og som skal førstebehandles i morgen, vil give i størrelsesordenen 10.000-12.000 nye arbejdspladser.
Hertil kommer den vækstorienterede erhvervspolitik, som regeringen fører, som også vil sikre den fremtidige beskæftigelse.
Men det er ikke gjort med det.
Der mangler fortsat initiativer, der kan skabe de sidste 40.000-45.000 arbejdspladser.
Det drejer sig naturligvis om at få nogle af dem fra offentlige indkomstoverførelser flyttet over til varig beskæftigelse.
Her skal der især i forhold til indvandrere og flygtninge gøres en indsats både for de nye danskeres skyld, men også for samfundets.
Det er uholdbart, at der er så mange ledige blandt vore nydanskere.
Det gælder også om at få folk hurtigere igennem uddannelsessystemet og om at vælge den rigtige uddannelse.
Og så drejer det sig om at få trukket tilbagetrækningsalderen i vejret.
Regeringen ser, som det også er fremgået af beskæftigelsesministerens indlæg, i øjeblikket på denne problemstilling.
En nedbringelse af dette vil også bidrage positivt.
På trods af international afmatning og Irakkrig er Danmark, forholdene taget i betragtning, sluppet forholdsvis flot gennem de sidste par år.
Ganske vist er ledigheden steget lidt, men den er stadig historisk lav.
Det er naturligvis vores ønske at tilstræbe, at de, der gerne vil have et arbejde, også kan få et.
Det må altid være målsætningen. Men tingene skal alligevel ses i perspektiv.
Der er ingen grund til at fare frem med bål og brand, for der er tale om konjunkturbetinget ledighed.
Men som vi drøftede under den tidligere forespørgsel, vil vi selvfølgelig følge situationen meget nøje fra konservativ side.
Ser man på ordlyden af forespørgslen, skulle man tro, at det virkelig stod galt til, men det gør det ikke.
Det er rent faktisk lykkedes os at prioritere den borgernære service såsom uddannelse, ældreomsorg og sundhed på trods af en moderat stigning i væksten i de offentlige udgifter. Gennem 1990'erne var realvæksten langt højere, end den daværende regering selv forudsatte, og jeg vil sige, at det ligger ikke i kortene, at væksten vil blive højere, end vi lægger op til, i de kommende år.
Vi lægger med andre ord vægt
på, at de aftaler, der indgås med kommuner og amter, også bliver overholdt.
Selv om væksten ikke er så høj, som den var tidligere, er der en vækst pr. individ.
Det fremgår klart af tallene, og jeg er fuldstændig enig med både Dansk Folkepartis og Venstres ordfører i det, der tidligere er blevet sagt her fra talerstolen.
Således har der været en positiv vækst inden for sundhed, det sociale område, undervisning og sygehuse.
Målsætningerne frem til 2010 kræver en betydelig indsats for at øge beskæftigelsen, men som jeg nævnte, er det også muligt.
For så vidt angår vedtagelserne, støtter vi naturligvis den, som vi er medforslagsstiller på.